27. september 2022

**Hedegårdenes Skole**

Københavnsvej 34

4000 Roskilde

Tlf. 46314221/46314222

Hedegaardenesskole.aula.dk

Hedegardenes.skole@roskilde.dk

Åbningstider

Mandag – fredag 8-15

Telefontider

Mandag – fredag 8-15

**Høringssvar budget 2023-2026**

Velvidende at Roskilde Kommunes bugetter er under pres, og at skoleområdet har fået en anstændig prioritering og behandling, så ønsker Skolebestyrelsen og LMU at afgive et høringssvar.

Skolebestyrelsen og LMU på Hedegårdenes Skole har valgt at udarbejde et fælles høringssvar, da både forældre og medarbejdere står sammen om at løfte Hedegårdenes Skoles udfordringer med de fysiske læringsmiljøer.

I blok 4002 er der afsat 10 mil. kr. om året fremadrettet til lokaleoptimering på skoleområdet og til ventilation. Den del er vi glade for, da skolen i den grad trænger til at få renoveret musiklokalet. Dog mener Skolebestyrelsen og LMU, at det er et meget lille beløb, når vi her på skolen vurderer, at vi som skole kan bruge det samme beløb om året de næste 5 år til at gøre Hedegårdenes skole til en attraktiv moderne folkeskole anno 2022.

Roskilde Kommune har i den seneste tid øget sit fokus på fastholdelse og rekruttering af medarbejdere. Tidssvarende rammer og faciliteter kan have en positiv effekt i denne proces. Ligeledes vil indbydende læringsmiljøer utvivlsomt kunne højne elevernes læring og trivsel. Attraktive og indbydende fysiske forhold vil endvidere kunne være afgørende for forældres valg af skole både ved skolestart og i løbet af elevens skolegang.

Skolebestyrelsen og LMU ønsker derfor at udtrykke stor bekymring for, at der ikke er afsat separate midler til renovering og udvikling af Hedegårdenes Skoles fysiske forhold.

Forældre, medarbejdere og ledelse på Hedegårdenes Skole vil gerne kunne tilbyde den bedste udgave af folkeskolen for lokalområdets børn og forældre. Skolen er bygget i 1910/1952 og 1970 og lokaleforhold, it og elinstallationer lever ikke op til en moderne krav.

Skolebestyrelse har siden december 2020 har været i dialog med SBU om skolens utidssvarende fysiske forhold igennem fælles møder, høringssvar og formandsbesøg, og LMU bakker skolebestyrelsen op i, at der er et udtrykt behov for at modernisere de fysiske rammer på Hedegårdenes Skole, så skolen kan leve op til kravene til en moderne folkeskole og være lokalområdets **førstevalg** ved skoleindskrivningen.

Skolebestyrelsen og LMU peger på at Hedegårdenes Skole får en betragtelig del af blok 4002 og 4009 fremadrettet.

Venlig hilsen

Skolebestyrelsen ved Hedegårdenes Skole og LMU

Formand i Skolebestyrelsen

Klaus Gade Fisker

Formand i LMU  
Morten Naumann

Næstformand i LMU

Mads Suren Kristiansen